Selvom det jo længe har været kendt, at der inden den 17. juni skulle være valg til Folketinget, er valgudskrivelsen alligevel kommet bag på nogle. En, for hvem de seneste 24 timer har været særligt hektiske, er Konservatives kandidat i Frederikshavn, Peter E. Nielsen. Han fik nemlig først at vide i fredags, at han skal i valgkamp som afløser for Martin Fjordbak, der alligevel ikke stiller op i Frederikshavn. - Det har været hektisk. Der har været mange mails og mange telefonopkald. Vi fik kaffen lidt galt i halsen, det må jeg sige, erkender Peter E. Nielsen til TV2 Nord. Han har dog kommunalpolitisk erfaring at trække på. Også i mere end én forstand. - De valgplakater med mig, der kommer op, det er de samme som ved kommunevalget. Vi kunne simpelthen ikke nå, at få grafikken og det lavet om, siger Peter E. Nielsen med et grin. Radio- og TV-forhandleren fra Aalbæk er én ud af ti opstillede kandidater for Konservative i Nordjylland.

Referat:
Peter E. Nielsen er blevet kastet ind i valgkampen på et afbud. Det tager radio- og tv-forhandleren fra Aalbæk dog ganske roligt, selvom de første dage har været hektiske.